Gratis Windows 10 lander 29 juli

Microsoft har udpeget den 29. juli som den officielle lanceringsdato for sit nye operativsystem, Windows 10. På denne dato kommer Windows 10-computere og -tablet til salg i butikkerne – og styresystemet bliver også tilgængelig som opdatering til nuværende Windows-brugere. Det forudsætter bare, at man i dag kører en opdateret Windows 7 eller Windows 8.1.

Udrulningen af Windows 10 til smartphones, Xbox-konsoller mm.m vil følge senere.

Der er store forventninger til Windows 10 efter det noget forkølede Windows 8. Brugerfladen blander elementer fra den populære Windows 7 og Windows 8.1, så den traditionelle startmenu bl.a. vender tilbage.

Windows 10 vil blandt andet byde på:

En ny webbrowser kaldet Edge. Internet Explorer er afgået ved døden.

En ny app der kan streame computerspil til en computer eller tablet fra en Xbox-spillekonsol.

Integration af Microsofts stemmestyrede virtuelle assistent, Cortana, som hidtil har været begrænset til Windows Phones.

Windows 10 bliver den sidste “store” opdatering af Windows-platformen. Fremover vil Microsoft lave løbende små opdateringer. Det skal sikre, at så mange som muligt er på samme platform. En strategi som Apple har kørt i adskillige år med OS X.

Se Microsofts korte intro til Windows 10-styresystemet i videoen ovenfor.

Gratis Windows 10 lander 29 juli